Author: administrator
Last saved by: user
Company: Abyss

Predkladacia správa

 
Ministerstvo zahraničných vecí Slovenskej republiky predkladá návrh zákona o zahraničnej službe a o zmene a doplnení niektorých zákonov na základe Plánu legislatívnych úloh vlády Slovenskej republiky na rok 2009.
            
Zámerom predkladateľa je dosiahnuť, aby zákon primeraným spôsobom upravil niektoré štátnozamestnanecké, pracovnoprávne a súvisiace otázky spojené s dlhodobým pôsobením zamestnancov v cudzine, ako aj určité špecifické potreby služobného úradu, vyplývajúce z riadenia siete zastupiteľských úradov Slovenskej republiky v zahraničí. 
 
Zákon o zahraničnej službe predstavuje lex specialis vo vzťahu k zákonu o štátnej službe a k zákonu o výkone práce vo verejnom záujme v otázkach štátnozamestnaneckého pomeru a pracovného pomeru zamestnancov v zahraničnej službe. 
 
Predmetom úpravy zákona o zahraničnej službe budú najmä 
a)   princípy, podmienky a spôsob výkonu zahraničnej služby,
b)    postavenie a činnosť zastupiteľských úradov,
c)    niektoré dôvody zmeny štátnozamestnaneckého pomeru v zahraničnej službe,
d)   niektoré práva a povinnosti zamestnancov v zahraničnej službe, vrátane niektorých otázok postavenia, ako aj práv a povinností rodinných príslušníkov zamestnancov vykonávajúcich zahraničnú službu na zastupiteľských úradoch.
 
Príprava zákona o zahraničnej službe prebiehala v kontexte platnej legislatívy upravujúcej výkon štátnej služby a výkonu práce vo verejnom záujme. Tento zákon prispeje k posilneniu a skvalitneniu jednotnej štátnej služby, pretože odstráni niektoré problémy, ktoré komplikujú praktickú činnosť v danej oblasti. Po vykonaní pripomienkového konania sa zmenila osobná pôsobnosť návrhu zákona  aj na ostatné služobné úrady a zamestnávateľov, ktorí vysielajú zamestnancov na zastupiteľské úrady. Návrh zákona predpokladá výkon zahraničnej služby iba na zastupiteľských úradoch v zahraničí. Z dôvodu, že sa zmenila osobná pôsobnosť návrhu zákona, niektoré ustanovenia sa upravujú v novelizačných článkoch pracovnoprávnych a iných predpisoch, ktorých gestorom je Ministerstvo práce, sociálnych vecí a rodiny Slovenskej republiky. 
            Návrh zákona predpokladá zvýšené nároky na štátny rozpočet, nepredpokladá zvýšené nároky na rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť, tvorbu nových pracovných miest,  podnikateľské prostredie a informatizáciu spoločnosti. 
 
Predkladaný návrh zákona, resp. oblasť, ktorú upravuje, má súvis s právom Európskeho spoločenstva a je upravená v predpisoch Spoločenstva, ako sú identifikované v Doložke zlučiteľnosti. Vzhľadom na to, že všetky tieto predpisy už boli do právneho poriadku Slovenskej republiky prebraté inými právnymi predpismi a tiež vzhľadom na to, že návrh zákona nevykonáva transpozíciu týchto predpisov, ale ako lex specialis odkazuje v oblastiach úpravy týchto predpisov na osobitné zákony, nie je potrebné vyhotoviť k návrhu zákona ani transpozičnú prílohu a ani tabuľky zhody.
Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.       
     
            Návrh zákona bol predmetom medzirezortného pripomienkového konania. K návrhu zákona bolo uplatnených 130 zásadných pripomienok, ktoré sa týkali predovšetkým osobnej pôsobnosti návrhu zákona. Po jej zmene bola väčšina zásadných pripomienok akceptovaná. Po vykonaných rozporových konaniach boli všetky rozpory odstránené a návrh zákona sa  na rokovanie vlády Slovenskej republiky  predkladá bez rozporov. Návrh zákona bol predložený na rokovanie Legislatívnej rady vlády Slovenskej republiky.